1	Got – dîner trinitâte,
1	Die beslozzen hâte
1	Sin, fürgedanc mit râte,

1	Der jehen wir: mit drîunge
1	Diu drî ist ein einunge,

1	Ein got, der hôhe hêre.
1	Sîn ie selbwesende êre
1	Verendet niemer mêre.
1	Der sende uns sîn lêre.
1	Uns hânt verleitet sêre

1	Die sinne ûf menge sünde
1	Der fürste ûz helle abgründe,

1	Sîn rât unde bœses fleisches gir:
1	Die hânt geverret, her, uns dir.

1	Sît disiu zwei dir sint ze balt
1	Unde du der beider hâst gewalt,

1	Sô tuo daz dînem namen ze lobe
1	Unde hilf uns, daz wir mit dir obe

1	Geligen unde daz dîn kraft uns gebe
1	Sô starke stæte widerstrebe.

1	Dâ von dîn name wirt gêret
1	Unde ouch dîn lop gemêret;
1	Dâ von wirt er geunêret,
1	Der uns dâ sünde lêret

1	Unde der uns ûf unkiusche jaget.
1	Sîn kraft von dîner kraft verzaget;
1	Des sî dir iemer lop gesaget
1	Unde ouch der reinen süezen maget,
1	Von der uns ist der sun betaget,
1	Der ir ze kinde wol behaget.

	Maget unde muoter, schouwet
1	der kristenheite nôt!
	Du blüende gert Aarônes,
1	ûfgênder morgenrôt,

	Ezechiêles porte,
1	diu nie wart ûf getân,
	Dur die der künec hêrlîche
1	wart ûz unde în gelân,

	Als diu sunne schînet
1	durch ganz gewürhtez glas:
	Alsô gebar diu reine Krist,
1	diu magt unde muoter was.

1	Ein bosch, der bran,
1	dâ nie niht an

1	besenget noch verbrennet wart:
2	Breit unde ganz
2	dâ beleip sîn glanz
1	vor fiures flamme unverschart.
3	Daz was diu reine
3	magt aleine,
1	diu mit megetlîcher art
4	Kindes muoter worden ist
1	ân aller manne mitevart,
4	den wâren Krist

1	gebar, der uns bedâhte.
2	Wol ir, daz si den ie getruoc,
2	der unsern tôt ze tôde sluoc!
2	mit sînem bluote er ab uns twuoc
2	den unfuoc,
1	den Êven schulde uns brâhte.

1	Salomônes
1	hôhen thrônes

1	bistu, frouwe, ein selde hêre unde ouch gebieterinne.
2	Balsamîte,
2	margarîte,
1	ob allen megden bist du, maget, ein magt, ein küneginne.
3	Gotes lamme
3	was dîn wamme
1	ein palas reine, dâ er eine lac beslozzen inne.

1	Daz lamme ist Krist,
1	der wârer got ist.
1	dâ von du bist

1	gehœhet unde gêret.
2	Dem lamme ist gar
2	gelîch gevar
2	der megde schar.
2	nu nemt sîn war
1	unde kêret, swâ si’z kêret!
1	des bistu, frouwe, gêret.
3	Nu bitte in, daz er uns gewer
3	durch dich, des unser dürfte ger.
3	du sende uns trôst von himel her;
1	des wirt dîn lop gemêret.

1	Du maget vil unbewollen,
1	des Gedêônes wollen
1	glîchest du bevollen,

1	die got selbe begôz mit sîme touwe.
2	Ein wort ob allen worten
2	beslôz dînr ôren porten,
2	daz süeze ob allen orten
1	dich hât gesüezet, süeze himelfrouwe.

1	Daz ûz dem worte erwahsen sî,
1	Daz ist von kindes sinnen vrî.

1	Ez wuohs ze worte unde wart ein man;
1	Dâ merket alle ein wunder an:

1	Ein got, der ie gewesende, wart
1	Ein man nâch menschlîcher art.

1	Swaz er noch wunders ie begie,
1	Daz hât er überwundert hie.

1	Des selben wunders hûs
1	Was einer reinen megde klûs

1	Wol vierzec wochen unde niht mê
1	âne alle sünde unde âne wê.

1	Nu bitten wir die muoter
2	unde ouch der muoter barn,
1	Si reine unde er vil guoter,
2	daz si uns tuon bewarn,

1	Wan ân si kan nieman
2	hie noch dort genesen.
1	Widerret daz ieman,
2	der muoz ein tôre wesen.

1	Wie kunde des iemer werden rât,
1	Der umbe sîne missetât
1	Niht herzelîcher riuwe hât,
1	Sît got enheine sünde lât,

1	Die niht geriuwent z’aller stunt
1	Hin abe unz ûf des herzen grunt?
1	Dem wîsen ist daz allez kunt,
1	Daz niemer sêle wirt gesunt,
1	Diu mit der sünden swert ist wunt,
1	Sin habe von grunde heiles funt.

1	Nu ist uns ruowe tiure,
1	Si sende uns got ze stiure
1	Bî sînem minnefiure.
1	Sîn geist, der vil gehiure,

1	Der kan wol herten herzen geben
1	Wâre riuwe unde reinez leben.

1	Swâ er die riuwe gerne weiz,
1	Dem machet er die riuwe heiz.

1	Ein wildez herze er alsô zamt,
1	Daz ez sich aller sünden schamt.

	Nu sende uns, vater unde sun,
1	den rehten geist her aben,
	Daz wir mit dîner süezen fiuhte
1	ein dürrez herze erlaben!

	Unkristenlîcher dinge ist al
1	diu kristenheit sô vol;
	Swâ kristentuom ze siechhûs lît,
1	dâ tuot man im niht wol.

1	In dürstet sêre
1	nâch der lêre,

1	als er von Rôme was gewon.
2	Der im dâ schancte
2	unde in dâ trancte
1	als ê, dâ wurde er varnde von.

1	Swaz im dâ leides ie gewar,
1	daz kam von simonîe gar,
1	unde ist er dâ sô friunde bar,
1	daz er engetar

1	niht sîn schaden gerüegen.
2	Kristentuom unde kristenheit,
2	der disiu zwei zesamne sneit,
2	gelîch lanc, gelîch breit,
2	liep unde leit,
1	der wolte ouch, daz wir trüegen

1	In Kriste kristenlîchez leben.
1	sît er uns hât ûf eine gegeben,

1	sô suln wir uns niht scheiden.
2	Swelch kristen kristentuomes pfliget
2	an worten unde an werken niht,
1	der ist wol halp ein heiden.
3	Daz ist unser meiste nôt:
3	daz eine ist ân daz ander tôt.
1	nu stiure uns got an beiden

1	Unde gebe uns rât,
1	sît er uns hât
1	sîn hantgetât

1	geheizen offenbâre.
2	Nu senfte uns, frouwe, sînen zorn,
2	barmherzec muoter ûz erkorn,
2	du frîer rôse sunder dorn,
1	du sunnevarwiu, klâre.

1	Dich lobet der hôhen engel schar,
1	Doch brâhten si dîn lop nie dar,
1	Daz ez volendet wurde gar.

1	Daz ez ie wurde gesungen
1	In stimmen oder ûz zungen
1	Ûz allen ordenungen

1	Ze himel unde ûf der erde!
1	Ich mane dich, gotes werde:

1	Wir bitten umb unser schulde dich,
1	Daz du uns sîst genædeclich,

1	Sô daz dîn bete erklinge
1	Vor der barmunge urspringe.
1	Sô hân wir den gedinge,
1	Diu schulde werde ringe,

1	Dâ mit wir sêre sîn beladen.
1	Hilf uns, daz wir si abe gebaden

	Mit stæte wernder riuwe
1	umbe unser missetât,
	Die nieman âne got
1	unde âne dich ze gebenne hât.
